– Vi har hatt en driftshendelse på depotet som vi nå jobber med å fikse. Dette påvirker driften og har ført til forsinkelser, sier Kristoffer Monsen, kommunikasjonskoordinator ved Keolis, til BA i 11-tiden mandag.

Årsaken til problemene mandag formiddag skal være en avsporing på depotet på Kokstad, men allerede i 0820-tiden mandag morgen meldte Skyss om forsinkelser på Bybanen i morgenrushet.

– Forhåpentligvis merker ikke de reisende for mye til dette, men det er selvsagt beklagelig for dem som blir rammet. Alle vogner er i drift nå, men det er huller med større avstander mellom vognene noen steder. Dette regner vi med løser seg fort, sier Monsen.

Granskes av fylkeskommunen

Bybanen har vært rammet av en rekke uheldige episoder den siste tiden (se faktaboks i bunnen av saken). Driftsstansene skal nå granskes av Hordaland fylkeskommune.

– Tiden for å skylde på barnesykdommer må være over. Stans gjentar seg, og vi trenger å vite både hvorfor det skjer, hva som gjøres for å rette opp de feilene, og om Bybanen har gode nok beredskapsplaner for hva som skal gjøres når banen først står, sa Sara Berge Økland (H) i fylkeskommunens kontrollutvalg til BA tirsdag 20. september.

– Ingen sammenheng

Fylkeskommunen er politisk ansvarlig for kollektivtrafikken. Under dem ligger Skyss, som står for ruteplanlegging, markedsføring og billettering. Bybanen AS har driftsansvaret, men Keolis står for kjøringen.

– Mandagens situasjoner er helt nye, og har ikke sammenheng med problemene tidligere i september. Årsaken til avsporingen er vi så vidt i gang med å undersøke, sier Kjell Atle Gullbrå, administrerende direktør i Bybanen AS.